**Z Á P I S N I C A č. 11**

**z 11. riadneho zasadnutia Obecného zastupiteľstva obce Perín – Chym,**

**konaného dňa 02.07.2020**

**Prítomní :** MVDr. Ladislav Molnár PhD. - starosta

**Poslanci:**  Ing. Roland Vinter, Ing. Miroslav Podžuban, Miroslav Lochman, Marek Trembecki,

Ľudmila Révésová, Zoltán Sabo, Bartolomej Damko a Róbert Kapaló

**Za overovateľov zápisnice:** Ing. Miroslav Podžuban a Róbert Kapaló

**Zapísala :** Ing. M. Štefánová

**Program:**

1. Otvorenie *(určenie zapisovateľa, overovateľov zápisnice)*
2. Schválenie programu zasadnutia OZ
3. Informácia starostu obce
4. Schválenie záverečného účtu obce za rok 2019
5. Rozpočtové opatrenie č.1
6. Plán kontrolnej činnosti hlavného kontrolóra na II. polrok roku 2020
7. Schválenie dodatku č.6 k VZN 2/2015 o úhradách za poskytovanie služieb obcou
8. Rôzne (interpelácie poslancov, žiadosti občanov)
9. Záver

**K bodu č.1:**

Starosta obce MVDr. Ladislav Molnár PhD. otvoril zasadnutie Obecného zastupiteľstva, privítal poslancov a prítomných, navrhol overovateľov a zapisovateľku zápisnice, ktorí boli schválení.

**K bodu č. 2**

V tomto bode starosta oboznámil prítomných s programom zasadnutia, ktorý poslanci schválili prijatím uznesenia č. 91 **.**

**K bodu č. 3**

V tomto bode starosta zhodnotil zvládnutie mimoriadnej situácii v súvislosti so šírením koronavírusu. Poďakoval za pomoc miestnym ženám, ktoré šili ochranné rúška, ktoré boli distribuované našim dôchodcom nad 65 rokov. Ďalej poďakoval učiteľkám ZŠ a MŠ za zvládnutie výuky ako aj za aktivity pri maľovaní preliezok.

V júni nebol zvoz detí do školy obecným autobusom, kvôli opatreniam.

Do 17. júla bude otvorená škôlka a aj letná družina pre žiakov ZŠ.

Poďakovanie patrí aj prevádzkarovi a jeho tímu, ktorí počas koronakrízy pracovali bez obmedzení za dodržania nariadených opatrení a zrekonštruovali triedu v materskej škole. Zrekonštruovali aj budovu bývalej požiarnej zbrojnice, vytvorili rampu na servis vozidiel, opravili oplotenie zberného dvora.

Nakúpený je materiál na oplotenie cintorína.

Zakúpili sa nové okná a dvere do kultúrneho domu v Chyme. Firma dodala menšie okná a ako kompenzáciu ponúka sieťky a žalúzie na všetky okná. Je pripravená aj vizualizácia prestavby budovy v kultúrnom dome v Chyme.

Výstavba cyklotrasy je pozastavená kvôli nesúladu podkladov v katastri nehnuteľností.

Urobili sa opatrenia proti návalu dažďovej vody v Períne na kopci, urobili sa zarážky. Horšia situácia je pri Vyšnom Lánci.

V dôsledku počasia je omnoho viac kosenia ako po iné roky, teda prevádzka má menej času na iné roboty.

V katastri Perín bol nájdený mladý človek, ktorý sa obesil.

Geodet zameral zberný dvor ako aj pozemky, ktoré boli zabraté pri úprave cesty vedľa p. Grentzera.

Poslanci hlasovali a jednoznačne schválili uznesenie č.92.

**K bodu č. 4**

Starosta informoval, že záverečný účet bol zverejnený na úradnej tabuli aj na webovej stránke obce 15 dní a odovzdal slovo predsedovi finančnej komisie Ing. Rolandovi Vinterovi. Pán Vinter ozrejmil časti záverečného účtu, poukázal na jeho výsledok. Zároveň boli poslanci informovaní aj o priebežnom čerpaní z rozpočtu k 15.júnu 2020. Prebytok hospodárenia vo výške 302,61 € bude prevedený do rezervného fondu.

Slovo dostal aj hlavný kontrolór obce, ktorý predniesol svoje stanovisko k záverečnému účtu, ktorým odporučil poslancom schváliť predložený záverečný účet.

Poslanci prijali hlasovaním uznesenie č.93.

**K bodu č. 5**

V tomto bode starosta odovzdal slovo Ing. Vinterovi, ktorý informoval prítomných poslancov o potrebe zmeny v rozpočte, nakoľko vznikli náklady s COVID 19, náklady na servis a údržbu techniky (traktor a rameno), rekonštrukciu triedy v MŠ, okná na budovu v Chyme, náklady na zeminu do Vyšného Lánca, rekonštrukciu budovy pre zberného dvora.

Poslanci diskutovali o faktúre za zeminu, na ktorej údaje nie sú v súlade s dodaným množstvom hliny. Starosta bude faktúru konzultovať s dodávateľom. Rozoberali aj dodané okná do Chymu, ktorých rozmery boli menšie ako na pôvodných oknách. Ing. Vinter nesúhlasil s výplňou okna na schodisku, nakoľko tam malo byť dodané sklo so vzorom dubovej kôry a nie číre sklo. Poslankyňa Révésová sa opýtala na dodávateľa okien. Starosta povedal, že dodávateľa vyberal on.

Poslanci apelovali na starostu, aby jednal s dodávateľom a reklamoval dodané okná. Starosta prisľúbil, že bude rokovať s dodávateľom.

Hlavný kontrolór svojim stanoviskom k rozpočtového opatreniu odporučil poslancom prijať navrhovanú zmenu rozpočtu.

Poslanci prijali hlasovaním uznesenie č.94.

**K bodu č. 6**

Hlavný kontrolór obce, Ing. Hospodár, predniesol plán kontrolnej činnosti na II. polrok  roku 2020.

Poslanci hlasovali a prijali uznesenie č.95.

**K bodu č. 7**

V tomto bode sa poslanci dohodli na prijatí dodatku k VZN o úhradách za poskytovanie služieb obcou Perín-Chym, aby mohli byť poskytované služby obecným traktorom s ramenom. Návrh dodatku bol zverejnený po dobu 15 dní. Po diskusii stanovili sadzbu 20,00 €/motohodinu a stojné 5,00 € za 15 minút.

Poslanci hlasovali a  schválili uznesenie č.96.

**K bodu č. 8**

V tomto bode sa ujala slova pani Lichvárová, ktorá podala správu o stave nedoplatkov na daniach z nehnuteľností a na poplatkoch. 2. júna boli zaslané posledné výzvy na úradu 5 právnickým osobám a 22 fyzickým osobám. Traja si výzvu neprevzali, 7 zaplatili, 3 uhradia v splátkach a traja sa odvolali. K odvolaniam sa vyjadrili aj poslanci a prijali uznesenie č.97.

Poslankyňa Révésová predniesla sťažnosť na starostu a poslancov OZ zo dňa 16.06.2020, kedy boli poslanci pozvaní Poľnohospodárskym družstvom na stretnutie vlastníkov a spoluvlastníkov nehnuteľností susediacich s pozemkom, na ktorom je plánovaná cyklotrasa. Vlastníci a spoluvlastníci pozemkov neboli prizvaní pri vydávaní stavebného povolenia a nemohli sa k projektu vyjadriť. Prizvaní boli aj všetci poslanci OZ (p. Damko nebol pozvaný). Zúčastnili sa Ing. Vinter, Ľ. Révésová a starosta. Starosta obce nebol pozvaný lebo stretnutia sa mali zúčastniť len tí, ktorí neboli informovaní o projekte. Bola vznesená výhrada - ako bolo vydané povolenie, keď dotknuté osoby neboli účastníkmi konania. Preto bola stavba pozastavená. Stavebné povolenie bolo vydané pred viac ako 2 rokmi a jeho platnosť skončila. Zistil sa aj nesúlad údajov v katastri. Starosta vysvetlil, že celú projektovú dokumentáciu mala na starosť spoločnosť CEVING a vlastníci dotknutých pozemkov budú po porealizačnom zameraní vysporiadaní. Vlastníci však vyjadrili absolútny nesúhlas s takýmto riešením. Kritika sa ušla aj poslancom predošlého OZ. Poslanci Kapaló a Ing. Podžuban uviedli, že sa nezúčastnili, nakoľko dostali pozvánku vlastníkov a spoluvlastníkov, pričom oni nie sú vlastníkmi spomínaných pozemkov.

Poslanci sa vyjadrili, že nemali vedomosť o neštandardnom postupe pri vydaní stavebného povolenia a spoliehali sa na korektnosť spoločnosti CEVING.

Starosta argumentoval, že v povolení bola cyklotrasa naprojektovaná len na pozemky vo vlastníctve SPF. Obec verejným obstarávaním vybrala spoločnosť, ktorá mala za úlohu pripraviť všetky náležitosti podľa zákona. Predsedovi družstva, p. Sztrakovi, sám starosta ukazoval projekt cyklotrasy. Nesúlad, resp. prekrytie zákresu parciel registra E KN a C KN nikto neriešil, nakoľko platný stav C KN je záväzný. Po zistení nesúladu boli všetky práce pozastavené a dali sme podnet na Okresný úrad, odbor katastrálny. Kataster tento stav prešetril a zistil, že zákres parcely pod cestou bol po digitalizácii zle zakreslený a chybu opravil. Do upravenej parcely CEVING zakreslí cyklotrasu a bude nové stavebné konanie. Starosta povedal, že ak aj niečo robil zle, tak to nerobil tendenčne.

Slovo dostali zástupcovia spoločnosti WMC s.r.o. so sídlom v Rešici, ktorý poskytujú internet a káblovú televíziu. Ponúkli obci riešenie na vybudovanie optickej siete na existujúcich stĺpoch s možnosťou rekonštrukcie drôtového rozhlasu, prípadne aj kamerový systém. Sieť by bola obecná a prevádzkovateľom by bola spol. WMC. Po prezentácii starosta prisľúbil pracovné stretnutie, na ktorom prednesie spol. WMC postup a cenovú ponuku. Poslanci prijali uznesenie č.98.

Slovo dostal p. Štefan Bárány, ktorý sa pýtal, „Kedy bude cesta z Gomboša opravená?“ Starosta odpovedal, že je to v kompetencii VÚC. Ďalej sa pýtal, „Kedy bude amplión č.13 fungovať? Opravili ho a ja ho nepočujem. Prestaneme dane platiť. Tie výhovorky môžete hovoriť v materskej škôlke. Ďalej – ten panel na hranici bol skôr odstránený ako boli hranice uvoľnené.“ Starosta odpovedal, že hranice boli uvoľnené v piatok a my sme panel odstránili potom v pondelok. „ Pre TJ sa schválilo 10.000,-€, načo? Veď kvôli koronvírusu nehrajú.“ Starosta povedal, že hrajú, deti majú tréningy a bude aj futbalový tábor.

Poslanec Lochman predniesol požiadavku na odstránenie kolísania elektriny v domácnostiach na hornom konci dediny. Meranie preukázalo, že je všetko v poriadku. Starosta prisľúbil, že zavolá zamestnancov elektrárni, aby to prišli opätovne premerať.

Poslanec Kapaló žiadal o schválenie financií na rekonštrukciu kritických rigolov vo Vyšnom Lánci. Poslanci prijali uznesenie č. 99.

**K bodu č. 9**

Na záver sa pán starosta poďakoval všetkým prítomným za účasť a ukončil zasadnutie OZ.

................................... ................................... ............................................

Ing. Miroslav Podžuban Róbert Kapaló MVDr. Ladislav Molnár PhD.

overovateľ overovateľ starosta obce

**PRIJATÉ UZNESENIA**

**z 11. riadneho zasadnutia Obecného zastupiteľstva obce Perín – Chym,**

**konaného dňa 02.07.2020**

**UZNESENIE č. 91**

Obecné zastupiteľstvo Obce Perín-Chym **s c h v a ľ u j e** program 11. riadneho zasadnutia OZ v Períne-Chyme.

Hlasovanie : za: 8 , proti : 0 , zdržali sa: 0

**UZNESENIE č. 92**

Obecné zastupiteľstvo Obce Perín-Chym **b e r i e na  vedomie** informáciu starostu za uplynulé obdobie od posledného zasadnutia OZ.

Hlasovanie : za: 8 , proti : 0 , zdržali sa: 0

**UZNESENIE č. 93**

Obecné zastupiteľstvo Obce Perín – Chym :

1. **b e r i e** na vedomie odborné stanovisko HK obce s odporúčaním obecnému zastupiteľstvu schváliť celoročné hospodárenie obce **bez výhrad**.
2. **s c h v a ľ u j e** celoročné hospodárenie obce bez výhrad.
3. **s c h v a ľ u j e** prevod prebytku hospodárenia v roku 2019 v čiastke 302,61 € **do rezervného fondu**.

Hlasovanie : za: 8 , proti : 0 , zdržali sa: 0

**UZNESENIE č. 94**

Obecné zastupiteľstvo Obce Perín-Chym:

1. **b e r i e** na vedomie odporúčacie stanovisko hlavného kontrolóra obce k 1. zmene rozpočtu
2. **s a u z n á š a**  na prijatí 1. zmeny rozpočtu podľa predloženého návrhu, ktorý je prebytkový v čiastke 20.216,00 €, v príjmoch 826.508,00 € a vo výdavkoch v čiastke 806.292, 00 €.
3. **ž i a d a  s t a r o s t u** doložiť vysvetlenie sporných faktúr, ktoré boli podmienkou zmeny rozpočtu, na najbližšom zasadnutí OZ

Hlasovanie : za: 8 , proti : 0 , zdržali sa: 0

**UZNESENIE č. 95**

Obecné zastupiteľstvo v Períne – Chyme **s c h v a ľ u j e** Plán kontrolnej činnosti hlavného kontrolóra na II. polrok 2020 podľa predloženého návrhu.

Hlasovanie : za: 8 , proti : 0 , zdržali sa: 0

**UZNESENIE č. 96**

Obecné zastupiteľstvo Obce Perín-Chym **s c h v a ľ u j e** Dodatok č.6 k Všeobecne záväznému nariadeniu č. 2/2015 o úhradách za poskytovanie služieb obcou Perín-Chym podľa predloženého návrhu.

Hlasovanie : za: 8 , proti : 0 , zdržali sa: 0

**UZNESENIE č. 97**

Obecné zastupiteľstvo Obce Perín-Chym **b e r i e na  vedomie** informáciu o stave nedoplatkov na daniach z nehnuteľností a na poplatkoch a  **ž i a d a**  Obecný úrad v Períne-Chyme pokračovať v ich vymáhaní zákonným spôsobom.

Hlasovanie : za: 8 , proti : 0 , zdržali sa: 0

**UZNESENIE č. 98**

Obecné zastupiteľstvo Obce Perín-Chym **b e r i e na  vedomie** ponuku spoločnosti WMC s.r.o. o možnosti rekonštrukcie rozhlasovej siete a  **ž i a d a**o predloženie cenovej ponuky.

Hlasovanie : za: 8 , proti : 0 , zdržali sa: 0

**UZNESENIE č. 99**

Obecné zastupiteľstvo Obce Perín-Chym **s c h v a ľ u j e** rekonštrukciu rigolov v najhorších úsekoch vo Vyšnom Lánci.

Hlasovanie : za: 8 , proti : 0 , zdržali sa: 0